જીવનમાં આ તપ માણસે એક જ વાર કરવાનું હોય છે. ૨૧મી ફેબ્રુઆરી ૨૦૧૬ના રોજ ઉપધાન તપનો અંતિમ દિવસ છે. આ દિવસે મોક્ષમાળ થશે. તમામ તપસ્વી સાધકો ગુરુદેવશ્રીના પરમ હસ્તે એક માળા ધારણ કરશે. જીવનને બદલી દેતા આ તપના તપસ્વીઓને અમે જોયા. એમના તેજથી આંખો અને હૈયું બંને પુલકિત થઈ ગયું. સોનું જે રીતે ટીપાઈને ચમકે તેવી જ ચમક આ સાધકોના ચહેરા પર હતી. એ જ રીતે આ ઉપધાન તપથી એમનું જીવન પણ ઝળકશે અને પરમકૃપાળુ પરમાત્મા સાથે ડાયરેક્ટ ડાયલીંગ થશે તેવો વિશ્ર્વાસ છે. સ્વ. રમણભાઈ શાહના પુત્રો શ્રી જીતુભાઈ શાહ તથા અજીતભાઈ શાહના પરિવાર દ્વારા આ ઉપધાન તપનું આયોજન થયું હતું. એવું લાગ્યું જાણે આ આયોજન એ માત્ર આયોજન નહોતું પણ પરમાત્મા સાથે લોકોનું ‘સંયોજન’ હતું. આ પુણ્યકાર્ય બદલ પરિવારને લાખ લાખ અભિનંદન. જિનશાસનનો સૂર્ય હજુ વધારે ઊર્જાવાન અને ઉજાસવાન બને તેવી શુભેચ્છા.